Imtella' April 3, 2021 - Aġġornata 3 Ta' April, 2021 8:19pm Rapport: Ruth Castillo Li kieku f'ċirkustanzi normali, tal-lejla kienet tkun ċelebrazzjoni mill-isbaħ fil-ħajja tal-Knisja b'ħafna ġesti u simboli fil-liturġija. Id-disinn ġdid li sar għall-knisja tal-Oratorju tal-MSSP f'Birkirkara jippermetti li l-liturġija ssir b'mod li tiġbor lill-komunità madwar il-mejda tal-altar u jirrifletti l-mixja tal-bniedem lejn il-Misteru tal-Għid. Minn barra tidher li hi bħall-knejjes l-oħrajn kollha f'Malta. Malli wieħed jirfes l-għatba tal-knisja tal-Oratorju tas-Soċjetà Missjunarja ta' San Pawl f'Birkirkara, jidħol fi knisja bi stil modern li tiġbor il-komunità madwar il-mejda tal-artal li hu l-qalb tagħha. Id-Direttur tal-Oratorju, Fr Martin Cilia, spjega li l-knisja hija 'frott ta' komunità li tgħix il-liturġija'. Qal li għalhekk it-tifsila fuq ġewwa ta' din il-knisja nbidlet biex tiġi iktar il-knisja li xtaq il-Konċilju Vatikan II. L-għamara liturġika fil-Knisja għandha tifsira speċjali. "Fil-fatt jiffurmaw liturġikament il-ġisem ta' Kristu. Ir-ras li hu l-presbiteru li jmexxi jew l-isqof, l-ambone li hija l-kelma minn dan il-ġisem, l-artal li hu l-qalb, u l-battisteru li hu l-ġuf li minnu jitwieldu anke tfal ġodda, ulied ġodda." Il-battisteru – fejn isir is-Sagrament tal-Magħmudija – huwa differenti minn dawk li nsibu fil-knejjes tradizzjonali. Dan għandu forma ta' salib fi struttura bi tmien ponot, li Fr Martin qal li jfissru t-tmien jum: il-Qawmien. Hawnhekk, il-battisteru jintuża f'żewġ mumenti fil-ħajja nisranija. "Fih taraġ għax in-Nisrani jrid jinżel fil-fond, u allura l-battisteru jintuża b'mod speċjali għal żewġ mumenti importanti – jintuża biex jitwieldu l-ulied il-ġodda u jingħataw il-ħajja l-ġdida normalment fil-lejl tal-Għid – imma mbagħad jintuża wkoll meta xi ħadd imut, jitpoġġa t-tebut fuq il-battisteru biex nuru r-rabta profonda li hemm bejn il-mewt u l-qawmien – mhux biss ta' Ġesù imma tagħna." Fr Martin qal li d-dehra tal-knisja minn ġewwa tirrifletti l-esperjenza tal-komunità li tattendi fl-Oratorju tal-MSSP li ffurmat fl-aħħar snin. "L-ewwel waqqafna komunitajiet. Bil-mod il-mod, imbagħad irranġajna din il-Knisja – fil-fatt hija esperjenza kollettiva." Fil-knisja saru wkoll sett ta' seba' ikoni kbar, xogħol ta' Nathaniel Theuma, li huma bħal twieqi fuq il-ħajja ta' Ġesù. Fi kliem Fr Martin, il-liturġija tuża s-sensi biex il-bniedem jasal aktar għand il-Mulej permezz ta' dawn l-ikoni. L-inkwatru prinċipali – faċċata tal-entratura tal-knisja – huwa ta' Kristu qed jilqa' lill-komunità. Din il-Knisja tinsab fit-tarf ta' Birkirkara, viċin l-isptar Mater Dei, inbniet fl-1910 wara li nħasset il-ħieġa ta' post adekwat fejn it-tfal iħejju ruħhom għas-sagramenti. Aktar minn mitt sena wara . . . l-Oratorju tal-MSSP qed iservi ta' ċentru fejn mijiet ta' żgħażagħ u adulti qed jagħmlu l-mixja fil-fidi tagħhom f'komunità. **Xi ritratti fis-servizz huma ta' mumenti qabel bdiet il-pandemija